
Raport comun
asupra proiectului de Lege privind instituirea pensiei de fidelitate pentru

cercetătorii ştiinţifici din sistemul Academiei Române 

(PL-x 405/2008)

1. În baza prevederilor art. 95 din Regulamentul Camerei Deputaţilor, republicat, cu adresa nr. PL-x 405 din 17 iunie 2008, Comisia pentru învăţământ, ştiinţă, tineret şi sport şi Comisia pentru muncă şi protecţie socială au primit, spre dezbatere în fond, proiectul de Lege privind instituirea pensiei de fidelitate pentru cercetătorii ştiinţifici din sistemul Academiei Române. 


Pentru întocmirea raportului comun, Comisiile au analizat avizele primite de la Comisia pentru buget, finanţe şi bănci, Comisia juridică, de disciplină şi imunităţi, Consiliul Legislativ, Punctul de vedere al Guvernului şi adresa Ministerului Economiei şi Finanţelor.

Proiectul de Lege are ca obiect de reglementare instituirea pensiei de fidelitate pentru cercetătorii ştiinţifici din sistemul Academiei Române, cu o vechime neîntreruptă de cel puţin 25 de ani în activitatea de cercetare ştiinţifică, preconizându-se cuantumul pensiei la 80% din venitul brut realizat în ultima lună de activitate înainte de pensionare. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiilor au fost prezenţi 32 de deputaţi, din totalul de 44 membrii ai Comisiilor. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitaţi: doamna Denisa Pătraşcu - Secretar de Stat în Ministerul Muncii, Familiei şi Egalităţii de Şanse; doamna Gabriella Pasztor - Secretar de Stat în Ministerul Educaţiei, Cercetării şi Tineretului; domnul Dumitru Călinoiu - director general şi doamna Gabriela Mateescu - şef serviciu în Ministerul Muncii, Familiei şi Egalităţii de Şanse; domnul Marin Cojoc – director general adjunct şi doamna Ana Radu – director în Ministerul Economiei şi Finanţelor. 

4. Potrivit prevederilor art. 75 alin. (1) din Constituţia României, republicată, şi ale art.92  alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat acest proiect de Lege  în şedinţa din 12 mai 2008.


5. În urma dezbaterii, în şedinţele din 17 şi 30 septembrie 2008, Comisiile au propus, cu 31 de voturi pentru şi un vot împotrivă, respingerea proiectului de Lege din următoarele motive:

- iniţiatorii introduc termeni necunoscuţi în legislaţia românească sau europeană, respectiv pensie de fidelitate;


- sporul de fidelitate trebuie să răsplătească atitudinea unui angajat faţă de angajatorul său, nu se poate transforma într-o prestaţie socială;


- se are în vedere numai un sector restrâns al cercetătorilor ştiinţifici din România, deşi, în egală măsură, şi activitatea altor cercetători ştiinţifici români din alte sisteme se bucură de o mare apreciere şi consideraţie. Astfel, prin dispoziţiile conţinute se încalcă principiul egalităţii de tratament, instituindu-se situaţii discriminatorii între beneficiarii dreptului stabilit, în sensul că unele persoane ar beneficia pentru aceeaşi vechime în specialitate şi activitate de cercetător ştiinţific, de două măsuri diferite de protecţie socială, singurul element de diferenţă fiind apartenenţa la sistemul Academiei Române. În acest context, reamintim faptul că România, ca stat membru al Uniunii Europene, trebuie să respecte prevederile legislaţiei comunitare privind egalitatea de tratament. Ca urmare a transpunerii prevederilor Directivei 86/378/EEC trebuie eliminate din legislaţia naţională orice forme de discriminare, precum vârste diferite de pensionare, stagii de cotizare diferite sau alte criterii de stabilire a pensiei care conduc în final la cuantumuri diferite ale pensiei;


- nu se specifică modul de acordare a acestei pensii, respectiv dacă este în completarea pensiei din sistemul public sau o înlocuieşte. Nu este făcută distincţia între dreptul la pensie, care este un drept contributiv, şi măsurile compensatorii pentru un anumit criteriu, în cazul în speţă apartenenţa la sistemul Academiei Române;


- potrivit Legii nr.118/2002 a fost instituită indemnizaţia de merit, care se acordă pentru realizări deosebite şi pentru recompensarea unei activităţi de notorietate în domeniul culturii, ştiinţei şi sportului. Se poate aprecia că şi activitatea de cercetare ştiinţifică face parte din domeniile vizate de actul normativ menţionat;


- aplicarea măsurilor preconizate prin proiectul de lege determină influenţe financiare suplimentare asupra bugetului general consolidat, iar iniţiatorii nu au prevăzut mijloacele necesare pentru acoperirea majorării cheltuielilor, încălcându-se astfel prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României.

